Universis presentes litteras inspecturis, nos frater Guillermus humilis abbas Oingiaci, Guillermus Patrus decanus Sedelocensis, magister Petrus archipresbiter et canonicus Eduensis, magister Johannes de Palma archipresbiter Flavigniacensis, magister Gerardus archipresbiter Duysmi, Al. rector domus Dei de Nailleo, G. rector domus Dei de Flavigneio, notum facimus quod cum reverendus in Christo pater dominus Girardus, Dei gratia episcopus Eduensis, tenuisset et habuisset, teneret etiam et haberet claves ville et abbatie de Flavigneio ac fortaliciorum earumdem, et firmaret cum dictis clavibus et defirmaret per voluntatem portas et hostias ville, abbatie et fortaliciorum earumdem, idem dominus episcopus, nobis presentibus et adhuc ab ipso vocatis, dictas claves reddidit et tradidit fratri Guillermo, abbati Flavigniacensi, apud Flavigneum, in platea dicti domini episcopi, die martis post festum beati Luce evangeliste, anno Domini Mº CCº septuagesimo tertio, et idem abbas Flavigniacensis dictas claves recepit, de manu predicti domini episcopi, custodiendas et servandas, pluribus etiam monachis Flavigniacensibus, clericis et laicis ad hoc presentibus. In cujus, etc. (sic). Datum anno et die predictis.